पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। नई टंकियों से जो लाइन डालकर कनेक्शन होता है, उसमें आप लोग कुछ नहीं देखते। शेखर नगर में चार इंच की लाइन डाली और 700 कनेक्शन कर दिए। टंकी भरी रहती है, लेकिन पाइप से पानी नहीं पहुंचता। अभी तो 1400 कनेक्शन वेटिंग में हैं। उन्हें पानी कैसे पहुंचाओगे?
अपने क्षेत्र में पानी की परेशानी के कारण निगम के स्वास्थ्य समिति प्रभारी मुन्नालाल यादव शुक्रवार को एमआईसी बैठक में नर्मदा प्रोजेक्ट के अफसर अशोक बघेल पर बिफर गए। महापौर कृष्णमुरारी मोघे भी बोले कि आप लोग कंसल्टेंट कंपनी की नियुक्ति के बाद ऊंट पर बैठकर बकरी चराते हो। कंपनी कुछ भी कर जाती है तो देखते क्यों नहीं हो? कंपनी ने सही पाइप नहीं डाले है तो नुकसान की भरपाई भी उसी से हो। बैठक में कई क्षेत्रों में सड़क, सीवरेज, डिवाइडर, हरियाली के लिए 45 करोड़ के प्रस्तावों की स्वीकृति दी गई। सात करोड़ रुपए से १५० नए बगीचे विकसित किए जाएंगे।
नरूका-चौहान में हुई बहस
बैठक में विधि समिति प्रभारी अजयसिंह नरूका ने वार्ड में पानी के टैंकरों के लिए ड्राइवर न होने की बात कही। इस पर जलकार्य समिति प्रभारी सपना चौहान बोलीं कि हमने कई बार ड्राइवर भेजे। अब आपका व्यवहार ही ऐसा है कि कोई कर्मचारी वहां नहीं जाना चाहता। कुछ देर बहस हुई तो दूसरे सदस्यों ने विषय बदला।
अफसरों की घोर लापरवाही
पिछले दिनों आईडीए ने पूर्वी रिंग रोड पर प्रस्तावित स्विमिंग पूल को बनाने का फैसला किया। इस पर नरूका ने कहा कि हमारे अफसर पता नहीं क्यों अच्छे प्रोजेक्ट करना ही नहीं चाहते। यह घोर लापरवाही है। तीन साल से बजट में प्रस्ताव हम ला रहे हंै, जबकि बाले-बाले प्रोजेक्ट आईडीए के पास चला गया।
सीवरेज-ड्रेनेज लाइन डलेगी
विधायक रमेश मेंदोला ने जिन कॉलोनियों में पानी भरने और सीवरेज व ड्रेनेज की परेशानी बताई थी, वहां इन कार्यों के लिए निगम ने मंजूरी दे दी है। प्राइम सिटी, वैलोसिटी टॉकीज के पास, धीरजनगर में प्राइमरी व सेकंडरी सीवरेज लाइन जोड़ी जाएगी। भागीरथपुरा में नई और न्यू गौरीनगर में सेकंडरी सीवरेज के काम होंगे। मयूर नगर की गलियों में भी ड्रेनेज लाइन डलेगी।
बोरिंग को देंगे कनेक्शन
सांसद व विधायक निधि से हुए बोरिंग को बिजली कनेक्शन देने का मामला एमआईसी ने सुलझा दिया है। ऐसे सभी 600 स्थानों पर 1.20 करोड़ से कनेक्शन लेने की मंजूरी दी है। डेढ़ करोड़ में विभिन्न विस क्षेत्रों में बोरिंग भी किए जाएंगे।
किस क्षेत्र में क्या होगा काम
> 34 जगह सुलभ कॉम्प्लेक्स/स्नानगृह/सुविधाघर बनेंगे।
> 15 जगह सार्वजनिक बोरिंग किए जाएंगे।
> गणराज नगर की चार गलियों में सड़क बनेगी। खातीवाला टैंक, वीर सावरकर रोड और भंवरकुआं से साधु वासवानी बगीचे तक सड़क किनारे सीमेंट-कांक्रीट बिछाया जाएगा।
> बंगाली चौराहे से कनाडिय़ा रोड (मौर्या गार्डन के पास पेट्रोल पंप तक) और बिचौली रोड की विभिन्न कॉलोनियों में ड्रेनेज लाइन डालने व क्रॉस कनेक्शन की स्वीकृति।
> राम नगर में पुलिया बनेगी।
> एलआईजी एल सेक्टर से लगे नादिया नगर नाले की रिटेनिंग वॉल बनेगी।
> न्यू संत नगर में सड़कें बनेंगी।
> वीआई पी परस्पर स्लाइज-4 में रेयान इंटरनेशनल स्कूल तक जनसहयोग से सड़क बनेगी।
> वांचू पाइंट मार्ग पर ग्राम मेढ़ को जोडऩे वाली सड़क बनेगी।
> इंदौर-अहमदाबाद नेशनल हाईवे के शहरी क्षेत्र वाले एक किमी हिस्से में बारिश से पहले सामान्य पैचवर्क किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva awa_Deva zho_Hant eng_Latn